
Az ágy közös, a párna nem I. 100x195 vegyes technika

„Az ágy közös, a párna nem”
Munkám alapjául személyes érzések szolgáltak, melyek kifejezésére régóta kerestem a megfelelő módot, és amelyeket leginkább Pilinszky Életfogytig című költeményének sorai képesek szóban összefoglalni. „Az ágy közös, a párna nem.”
Sokat vitatott kérdés, hogy mit is jelentenek ezek a sorok valójában. Az Én olvasatomban, a kép nyelvére fordítva így festenek. A férfit már-már kissé közhelyesen a kékkel, míg a nőt vörössel jelenítem meg. A papír méretezése megközelítőleg egy ágy méreteire hajaz, így kapcsolván vissza a látványt a címhez. Az ágy közös, a férfi és nő teste, a csípő magasságában találkozik, utalván ezzel kapcsolatuk testi természetére. A párna nem. A stilizált alakok arca elfordul egymástól, fejük - mely a gondolatiságot jelképezi - nem találkozik, mi több a férfi feje már kívül is esik a képmezőn. Eltávolodik a nőtől, megmutatkozik a talán áthidalhatatlan távolság a magasztosabb gondolati szférában, ellenpontozva a testi szerelem közelségét. A férfi fejének hiánya a nő gondolatai, érzései felé irányítja a figyelmet, így az a kép főszereplőjévé válik. A magzatpóz, melyet álmában felvesz, a kép kibillenő kompozíciója és a háttérben zavarosan kavargó vonalak és foltok rendszere a feszültséget hivatott fokozni.
Mind e mellett, a kép középső szakaszában, a kapcsolódási pontoknál megjelenik a lila szín, mely a kék és a vörös egyesüléséből jön létre, a harmónia, az egység, az egyetértés szimbólumaként. Kifejezésre juttatva a szereplők elvesztett múltját, vagy éppen vágyott jövőjét.
 



